DOBBELBRUDD: Uten politiets tillatelse til å bære maske, satte VGs skurke-journalist utfor sklia som står på lekeplassen i Mysen sentrum i Eidsberg kommune. Foto: HELLE HOÅS GANNESTAD/VG

Du er kriminell! Men vet det ikke selv

EIDSBERG (VG) Her bryter VGs journalist loven - ikke én, men to ganger!

Oppdatert 30. juli 2013

Artikkelen er over syv år gammel

POLITIVEDTEKTER: Kommunene kan regulere samfunnsområder som lov og orden, dyr, barn, pantelån m. m. til lokale forhold gjennom å vedta politivedtekter.

Vedtektene bygger på et standardformular fra Justisdepartementet, og gjelder inntil nye er vedtatt.

Men man straffes ikke om paragrafene er utenfor områdene som politiloven av 1995 sier vedtektene skal regulere. Dermed er det flere vedtekter som i praksis ikke er forbudt i dag.

Er det uoverensstemmelse mellom politivedtekten og sentralt gitt lovgivning, går lovgivningen foran. Kilde: Lovdata.no Vis mer

Av Skurke-Siri

Vet du at du i noen norske kommuner risikerer tre måneders fengsel for å spille fotball, synge på bussen eller ake med kjelke? Tull, tenker du kanskje. Men nei, dette er ingen spøk!







Flere steder i Norges lover og vedtekter finnes det paragrafer som er så foreldet at de nærmest lukter mugg i 2013. Et eksempel er landets 428 politivedtekter, hvor kommunene får regulere en rekke forhold knyttet til offentlig sted.

Fordi mange kommuner har glemt å oppdatere vedtektene, blir det nærmest en kunst å holde seg innenfor loven i 2013.

Hold ballen i hagen

I Eidsberg kommune i Østfold er det ikke lov til å spille fotball i park, på plass, gate, anlegg eller strand. Den fine sklia på lekeplassen kan du også se langt etter. I hvert fall hvis du ønsker å opptre i henhold til loven.

Ønsker du å finne ut hvem som løper raskest i nabolaget, bør dere holde dere i hagen: I østfoldkommunen er det nemlig forbudt å arrangere kappløp.

Fotballforbud til tross - på kunstgresset like ved Mysen sentrum løper det tre gutter etter noe som ligner mistenkelig på en fotball. Kanskje ikke eidsbergingene har fått med seg forbudet?

Artikkelen fortsetter under bildet...

DE TRE RØVERNE: F.v. Mathias Fladberg (9), Trym Østbye (9) og Herman Johansen (8) blåser i kommunens politivedtekter. Flere ganger i uken spiller de fotball på kunstgressbanen i Mysen. Foto: HELLE HOÅS GANNESTAD/VG



- Hæ, er det ikke lov? spør Mathis Fladberg (9), Trym Østbye (9) og Herman Johansen (8) da VG avbryter fotballkampen.

De tilbringer store deler av sommeren på gressmatten, og er alle klare i sin sak:

- Vi bryr oss ikke!

SJEKK POLITIVEDTEKTENE I DIN KOMMUNE HER!

For å få tillatelse til å vise oss «maskert eller i drakt som er egnet til å fremkalle forstyrrelser», dro vi til den lokale politistasjonen. Der var ingen hjemme. Dermed ble det et nytt lovbrudd på rullebladet.

- Dummeste jeg har hørt

SKURK I EN FEI: Forbud til tross, gatene i Mysen sentrum trenger en sommersjau. Koste hva det koste vil! Foto: HELLE HOÅS GANNESTAD/VG

Med åpne dører kun hver tirsdag og torsdag, kan det være lurt å være ute i god tid før Halloween.

Ingen ble skremt - heldigvis! Skrik, rop eller «annen larmende atferd» skal nemlig ikke foregå på offentlig sted.

Det er også forbudt å slå ball, men på tennisbanen løper det fire kropper frem og tilbake på den røde grusen.

- Haha, det er det dummeste jeg har hørt, utbryter Margaret Jakobsen (46).

Hverken hun eller tennispartner Kari Megrund (48) er redde for onkel politi.

- Vi gir blaffen! Vi slår alle baller, både store og små. Noen vedtekter er det bare gøy å bryte, er det ikke sånn det er?

I tråd med politivedtektene er VG ute med feiekosten før klokken 22.00. Likevel blir det krøll: I tørt vær uten frost må veien sprøytes med vann før feiingen begynner.

Uten noe onkel politi i gatene tok vi sjansen likevel.

- Syns du det støver nå?

- Haha, nei, det går bra! sier eidsberging Odd Stokkebæk (82).

- Pleier du å vanne før du koster?

- Nei, men så bor jeg i tredje etasje, så jeg feier lite asfalt! sier 82-åringen.

Artikkelen fortsetter under bildet...

BALLER PÅ SEG: På tennisbanen i Mysen tok vi et slag tennis. Heldigvis er onkel politi kun tilgjengelig hver tirsdag og torsdag i østfoldkommunen. Foto: HELLE HOÅS GANNESTAD/FOTO



Om vinteren må du holde tunga rett i munnen. Hverken ski, skøyter, sparkstøtting eller kjelkeaking er lov på offentlig sted.

Strenge regler til tross, det finnes også unntak: I vintermånedene kan du bruke sparken - i hvert fall som fremkomstmiddel.

Her er det heller ikke lov til å vise bilder, så pass på hva du bruker smarttelefonen din til i offentligheten.

- Nødt til å endre

Ordfører Erik Unaas (H) i Eidsberg kommune sitter på terrassen på den greske ferieøya Rhodos når VG tar kontakt.

- Har du rømt landet for å spille fotball?

- Haha, fordi jeg ikke kan gjøre det hjemme? Jeg gjør det på plenen utenfor her ja, men jeg har ikke rømt, sier ordføreren.

- Hvorfor har dere ikke endret vedtektene?

- Jeg har vært ordfører her i to år, og du er den første som tar det opp. Her skal vi skli, spille fotball og synge i gatene, så jeg forstår nå at vi er nødt til å sende inn et nytt forslag.

Publisert: 30.07.13 kl. 11:36 Oppdatert: 30.07.13 kl. 14:18

Mer om Utrolige historier